  Майя Бывальцева 30-тӥ куартолэзе Россиысь, озьы ик Удмуртиысь, выпускникъёс ӟуч кылъя огъя кун экзамен гожто. Кызьы мынэ тодон-валанъёсты эскерон, ӧнерчиос онлайн-трансляция пыр чаклалозы. 27-тӥ куартолэзе журналистъёслы со сярысь ивортӥз элькунысь дышетонъя но наукая министр Алексей Мирошниченко. Тодэ вайытом, 11-тӥ классэз йылпумъясьёслэн огъя кун экзаменъёссы кутскизы 27-тӥ куартолэзе. Удмуртиын 1 сюрс 59 адями география но литература тодметъёсъя тодонлыкъёссэ возьматӥз. Йылпумъянъёс тодмо луозы 8-тӥ инвожое. Сяме пыӵамъя, математикая но ӟуч кылъя экзаменъёсты одно ик сётыны кулэ. Быръёно тодметъёслэн но радзы шӧдскымон уг воштӥськы. Тросэз выпускникъёс обществознание тодметэз бырйизы. Со бере мыно физика, биология, история, химия, литература, информатика, англи кыл но география. Туэ одӥг адями испан кылъя экзамен сётыны мылкыд кариз. Берпуметӥез ЕГЭ (химия но физика тодметъёсъя) Удмуртиын ортчоз 20-тӥ инвожое. Тегъёс: Дышетон Удмуртия ЕГЭ пиналъёс  